बिदि बुंनायनि उल्थायै बिटिसिनि मावफुंगिरि सोद्रोमा राकेश ब्रह्मआ बुंदोंदि आसामनि गिबि मन्थ्रि ड० हिमन्त बिश्व शर्माजों बिटिसिनि बारग’ गाहाइ मावफुंगिरि सोद्रोमा हाग्रामा महिलारीआ सावरायज्लायदों होननाया नंखाय। बिथाङा बिपिएफनि एमएलए दुर्गा दास बर’आ बुंनायनि उलथायै बुङोदि बिटिसिनि बारग’ गाहाइ मावफुंगिरि सोद्रोमा हाग्रामा महिलारिया नियाखौ गिनानैसो आसामनि गिबि मन्थ्रि ड० हिमन्त बिश्व शर्माजों सावरायज्लायगासिनो दं। बिदि सावरायज्लायनानै हाग्रामा महिलारीआ बिजेपिआव हाबनो नागिरबाय थादों । आरो बिपिएफनि एमएलए दुर्गा दास बर’खौ मासे बादामालिजों रुजुनानै सोंखारिदों बिटिसिनि मावफुंगिरि सोद्रोमा राकेश ब्रह्मआ । दा बिपिएफनि एमएलए दुर्गा दास बर’आ बुंनायासो थार ना बिटिसिनि मावफुंगिरि सोद्रोमा राकेश ब्रह्मआ बुंनायासो थार, बेखौ रायजोफोरासो बिजिरसिगोन। जुदि आसामनि गिबि मन्थ्रि ड० हिमन्त बिश्व शर्माजों बिटिसिनि बारग’ गाहाइ मावफुंगिरि सोद्रोमा हाग्रामा महिलारीआ सावरायज्लायमारदोंब्ला बे जागोन हाग्रामा महिलारीआ आगोल गावनो बुंबोबाय थानाय बिपिएफ दोलोआदि सुबिदाबादि दोलोमार बुंनायानो फोरमान जागोन। मानोना दा समाव इउपिपिएल दोलोनि दैदेननाय बिटिसि खुंथायखौ आवग्रिफिननानै लानो खायदा बाहायनाय सोलोआनो फोरमान। नाथाय दानि बिटिसिनि गाहाइ मावफुंगिरि सोद्रोमा प्रमद बर’आ दिनै बरमायाव रोखा बुंदोंदि आसामनि गिबि मन्थ्रि ड० हिमन्त बिश्व शर्माजों सावरायज्लायनानै हाग्रामा महिलारीआ बिटिसिनि खुंथायखौ आवग्रिनो साननाय रादाबफोरा रोजा-रोजा पर्टेल खौरां बिजोंफोरनि माबेबा मोनसे पर्टेल खौरां बिजोंनि खहाबनाय रादाबनि अनगायै जेबो नङा। जियानो जाया मानो बर’नि गोख्रों दैदेनगिरि हाग्रामा महिलारी आरो प्रमद बर’मोननि गेजेराव एना-एनिखौ बांहोनायनि थाखाय सोरबा थामथि दोलोआ सोलो बाहायदों नामा ? बे थिगदि हाग्रामा महिलारी आरो प्रमद बर’आ माबोरैबा ज’ जाहैमारनो हागौखौ नुनानै बिदि बांसावनाय खौरां फोसावमारदों नामा ? बेखौ साननायनि सम सफैबाय। जियानो जाया मानो बर’फोरा खौसे जानायखौ बयबो बर’ सुबुंफोरानो लुबैबाय। नाथाय माबोरै खौसे जागोन, बिनि लामाखौ माबोरै मोननो ? बे बेलायाव सोरबा बर’नि समाजारि आफादफोरा बिफाव लाथार नांगोन।